VALTIOVARAINMINISTERIÖLLE

Asia VM119:00/2012

VM119:00/2012 Perustietovarantojen viitearkkitehtuuri

Valtiovarainministeriö on pyytänyt Finanssialan Keskusliitto ry:ltä (FK) lausuntoa otsikkoasiassa. FK toteaa, että vaikka laki julkisen hallinnon tietohallinnon ohjauksesta (10.6.2011/634) rajaa työeläkkeitä, lakisääteisiä vahinkovakuutuksia tai työttömyysetuuksien rahoitusta toimeenpanevat yhtiöt ja yhteisöt viitearkkitehtuurin soveltamisen ulkopuolelle, niin FK kannattaa viitearkkitehtuurin luomista julkisille palveluille. Viitearkkitehtuuri tehostaa ja helpottaa palveluiden toteuttamista sekä yhdenmukaistaa niiden kuvaamista ja toimintaperiaatteita, jolloin myös niiden käytettävyys ja yhteentoimivuus ulkopuolisten palvelujen kanssa on helpompi toteuttaa. FK:n mielestä on myös tärkeää tukea tietoyhteiskunnan järjestelmien käytännönläheistä kehittämistä ja menetelmiä. 

FK pitää tärkeänä, että julkishallinnon ICT-infrastruktuurin liittyvät palvelut hyödyntävät finanssialan tarjoamia sähköisen asioinnin, tunnistamisen, maksamisen ja laskuttamisen palveluita, sekä niiden mahdollisimman laaja käyttöönotto mahdollistetaan tulevien palveluiden yhteydessä. Tällä tavoin voidaan taata kansalaisen ja julkisen palveluntarjoajan kannalta mahdollisimman laajaa ja tehokasta käyttöä tukeva ympäristö.

FK pitää nyt kuvattua viitearkkitehtuuria hyvänä pohjana sen jatkokehittämiselle. Dokumentaation kappaleessa ”1 Huomioi ja kuvaa yhteentoimivuus, sidosarkkitehtuurit ja muut ohjaavat tekijät”, tulisi kuitenkin kuvata ja luetella myös sanallisesti ja dokumenttilinkeillä kuvassa mainitut ohjeistuksen osat, jolloin ohjeiston kokonaisuus tulisi helpommin hahmotettavaksi.

Viitearkkitehtuurissa tulisi myös selvemmin ottaa kantaa tiedon omistajuuden kuvaamiseen ja siihen millä perustein tietoa voidaan jatkojalostaa tai jakaa kolmansille osapuolille.

Kappaleessa ”12.5 Tunnistaminen ja käyttöoikeushallinta” on kuvattu tunnistuksen federoinnin ja provisioinnin näkökulmia sekä kappaleessa ”12.6 Tekniset linjaukset” on mainittu organisaatioiden välisen tietojenvaihdon tunnistusperiaatteita. FK:n mielestä viitearkkitehtuurissa tulisi myös selvemmin ottaa kantaa siihen, että federoinnin, provisioinnin ja organisaatioiden välisen tietojen käytön oikeutukset tulisi huomioitua rakentamisvaiheessa.

FINANSSIALAN KESKUSLIITTO

Päivi Pelkonen
Johtaja